Libbok op losskakel vir Bulle | Netwerk24
Deur Cobus Claassen 17 Mei 2018 07:01
Manie Libbok is die Bulle se nuwe losskakel vir Saterdag se Superrugby-ontmoeting met die Jaguares in Buenos Aires. Foto: Gallo Images
Die talentvolle Manie Libbok op losskakel en Trevor Nyakane dra weer die nr. 1-trui.
Dít is die grootste nuus uit Buenos Aires met John Mitchell, hoofafrigter van die Bulle, wat drie veranderings en drie posisionele skuiwe aan sy span gemaak het vir Saterdag se Superrugby-wedstryd teen die Jaguares.
Dit is die 20-jarige Libbok se eerste kans in die Bulle se beginspan op dié vlak.
Hy neem op losskakel oor by Handré Pollard, wat op sy beurt na binnesenter skuif in die beseerde kaptein, Burger Odendaal, se plek.
Libbok was in die begin van die jaar die Bulle se opdraf-losskakel toe hulle in Pretoria teen die Jaguares opgewarm het vir die reeks.
Die feit dat hy daardie dag sy vuurdoop teen die gesoute Poema-generaal Nicolás Sánchez met onderskeiding geslaag het, sou Mitchell se besluit vergemaklik het.
Die Bulle se lostrio word geskommel met Jason Jenkins wat by Lood de Jager (geskeurde borsspier) oorvat om langs RG Snyman in die skrums te sak.
Thembelani Bholi is terug in die beginspan en sal saam met Marco van Staden en Roelof Smit as lostrio kombineer.
Met die nood wat druk aan die loskopkant, is die ervare Nyakane in sy ou posisie ontplooi, terwyl Conraad van Vuuren die nuwe vaskop is.
Die groep het eers Woensdag na Suid-Amerika gevlieg.
Mitchell sê hulle het besluit om die eerste twee dae van die week in Pretoria voor te berei.
“Ons wou dit vermy om vir lank rukke in die bus te sit tussen die hotel en die oefenveld. Ek glo dit is die regte besluit.”
Hy sê die Jaguares speel met groter afwisseling op die aanval as die Haaie en sy span gaan slimmer moet wees op die verdediging.
“Die Jaguares speel baie vlak (op die voordeellyn) en hulle hou daarvan om met ’n paar spelers in dieselfde kanaal aan te val.
“Sánchez en hulle agterste drie is takties knap en hul speel duidelik met baie selfvertroue.”
Dit blyk ook of dissipline nie meer die Argentyne se groot struikelblok is nie.
Hulle is in Februarie in die eerste twee rondes met drie geelkaarte gestraf, maar het sedertdien net een gele gekry.
Die Bulle daarenteen, het al ses geelkaarte op die lyf geloop.
Hulle teenstanders op hul toer in Australasië het ook nie regtig teen hulle gerolmaal nie en ek beskou dit as ’n geleentheid vir ons.
Mitchell meen die Jaguares staan nietemin baie strafskoppe af en hul dissipline sal getoets word onder druk.
“Hulle teenstanders op hul toer in Australasië het ook nie regtig teen hulle gerolmaal nie en ek beskou dit as ’n geleentheid vir ons.”
Mitchell sal hoopvol wees dat De Jager, wat voor sy besering die meeste lynstaanbesit in die kompetisie verseker het, se leemte nie te veel ontwrigting skep nie.
Warrick Gelant, Travis Ismaiel, Jesse Kriel, Handré Pollard (k), Johnny Kotze, Manie Libbok, Ivan van Zyl, Marco van Staden, Thembelani Bholi, Roelof Smit, Jason Jenkins, RG Snyman, Conraad van Vuuren, Adriaan Strauss, Trevor Nyakane. PLAASVERVANGERS: Jaco Visagie, Frans van Wyk, Mox Mxoli, Hendré Stassen, Nic de Jager, André Warner, JT Jackson, Divan Rossouw.
Meer oor: Manie Libbok | John Mitchell | Buenos Aires | Bulle | Superrugby | Toer | Losskakel | Jaguares | Rugby